title: Kommissionens gennemførelsesforordning (EU) 2019/98 af 21. januar 2019 om indledning af en udbudsprocedure med henblik på opkøb af skummetmælkspulver i den offentlige interventionsperiode, der løber fra den 1. marts til den 30. september 2019

text:
                  23.1.2019

                  DA

                  Den Europæiske Unions Tidende

                  L 20/1

         KOMMISSIONENS GENNEMFØRELSESFORORDNING (EU) 2019/98
         af 21. januar 2019
         om indledning af en udbudsprocedure med henblik på opkøb af skummetmælkspulver i den offentlige interventionsperiode, der løber fra den 1. marts til den 30. september 2019
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1),
         under henvisning til Rådets forordning (EU) nr. 1370/2013 af 16. december 2013 om foranstaltninger til fastsættelse af støtte og restitutioner i forbindelse med den fælles markedsordning for landbrugsprodukter (2), særlig artikel 3, stk. 6,
         under henvisning til Kommissionens gennemførelsesforordning (EU) 2016/1240 af 18. maj 2016 om gennemførelsesbestemmelser til Europa-Parlamentets og Rådets forordning (EU) nr. 1308/2013 for så vidt angår offentlig intervention og støtte til privat oplagring (3), særlig artikel 12, stk. 1, og
         ud fra følgende betragtninger:

                     (1)

                     I henhold til artikel 12 i forordning (EU) nr. 1308/2013 er der adgang til offentlig intervention for skummetmælkspulver fra 1. marts til 30. september.

                     (2)

                     I forordning (EU) nr. 1370/2013 er det fastsat, at den kvantitative begrænsning for opkøb af skummetmælkspulver til en fast pris fastsættes til nul ton for 2019.

                     (3)

                     I overensstemmelse med artikel 3, stk. 2, i forordning (EU) nr. 1370/2013 skal der derfor indledes en udbudsprocedure for opkøb af skummetmælkspulver fra begyndelsen af den offentlige interventionsperiode i 2019.

                     (4)

                     Der er ved afdeling 3 i kapitel II i forordning (EU) 2016/1240 fastsat regler for opkøb ved udbudsprocedure.

                     (5)

                     Medlemsstaternes frist for at underrette Kommissionen om alle antagelige bud bør fastsættes i henhold til artikel 9, stk. 1, litra b), i forordning (EU) nr. 2016/1240.

                     (6)

                     Ved meddelelser til Kommissionen bør medlemsstaterne af hensyn til en effektiv administration anvende de relevante informationssystemer i overensstemmelse med Kommissionens delegerede forordning (EU) 2017/1183 (4) og Kommissionens delegerede forordning (EF) nr. 2017/1185 (5) —

               VEDTAGET DENNE FORORDNING:

            Artikel 1
            Indledning af udbudsproceduren
            Fra den 1. marts til den 30. september 2019 kan der inden for rammerne af en udbudsprocedure og på de betingelser, der er fastsat ved afsnit II, kapitel II, afdeling 3, i gennemførelsesforordning (EU) 2016/1240, foretages interventionsopkøb af skummetmælkspulver.

            Artikel 2
            Afgivelse af bud

               1.   De perioder, i hvilke der kan afgives bud, udløber den tredje tirsdag i måneden kl. 11.00 (belgisk tid). Dog er fristen for afgivelse af bud i august måned den fjerde tirsdag i måneden kl. 11.00 (belgisk tid).
               Falder tirsdagen på en helligdag, er fristen kl. 11.00 (belgisk tid) den foregående arbejdsdag.

               2.   Buddene skal afgives til de betalingssorganer, der er godkendt af medlemsstaterne (6).

            Artikel 3
            Meddelelse til Kommissionen
            I overensstemmelse med delegeret forordning (EU) 2017/1183 og gennemførelsesforordning (EU) 2017/1185 skal de meddelelser, der er omhandlet i artikel 9, stk. 1, litra b), i gennemførelsesforordning (EU) 2016/1240, indgives senest kl. 16.00 (belgisk tid) den dag, der er sidste frist for afgivelse af bud, jf. artikel 2 i nærværende forordning.

            Artikel 4
            Ikrafttræden
            Denne forordning træder i kraft på tredjedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 21. januar 2019.

                  På Kommissionens vegne

                  For formanden

               Jerzy PLEWA

                  Generaldirektør

                  Generaldirektoratet for Landbrug og Udvikling af Landdistrikter

            (1)  EUT L 347 af 20.12.2013, s. 671.

            (2)  EUT L 346 af 20.12.2013, s. 12.

            (3)  EUT L 206 af 30.7.2016, s. 71.

            (4)  Kommissionens delegerede forordning (EU) 2017/1183 af 20. april 2017 om supplering af Europa-Parlamentets og Rådets forordning (EU) nr. 1307/2013 og (EU) nr. 1308/2013 for så vidt angår formidling til Kommissionen af oplysninger og dokumenter (EUT L 171 af 4.7.2017, s. 100).

            (5)  Kommissionens gennemførelsesforordning (EU) 2017/1185 af 20. april 2017 om regler for anvendelsen af Europa-Parlamentet og Rådets forordning (EU) nr. 1307/2013 og (EU) nr. 1308/2013 for så vidt angår indberetning til Kommissionen af oplysninger og dokumenter og ændring og ophævelse af flere af Kommissionens forordninger (se EUT L 171 af 4.7.2017, s. 113).

            (6)  Betalingsorganernes adresser findes på Europa-Kommissionens websted http://ec.europa.eu/agriculture/milk/policy-instruments/index_da.htm.


title: Rådets gennemførelsesforordning (EU) 2019/279 af 18. februar 2019 om gennemførelse af artikel 11, stk. 4, i forordning (EU) nr. 753/2011 om restriktive foranstaltninger over for visse personer, grupper, virksomheder og enheder på baggrund af situationen i Afghanistan

text:
                  19.2.2019

                  DA

                  Den Europæiske Unions Tidende

                  L 47/4

         RÅDETS GENNEMFØRELSESFORORDNING (EU) 2019/279
         af 18. februar 2019
         om gennemførelse af artikel 11, stk. 4, i forordning (EU) nr. 753/2011 om restriktive foranstaltninger over for visse personer, grupper, virksomheder og enheder på baggrund af situationen i Afghanistan
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EU) nr. 753/2011 af 1. august 2011 om restriktive foranstaltninger over for visse personer, grupper, virksomheder og enheder på baggrund af situationen i Afghanistan (1), særlig artikel 11, stk. 4,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:

                     (1)

                     Rådet vedtog den 1. august 2011 forordning (EU) nr. 753/2011.

                     (2)

                     De Forenede Nationers Sikkerhedsråds (»UNSC's«) komité, der er nedsat i henhold til punkt 30 i UNSC resolution 1988 (2011), ajourførte oplysningerne vedrørende to personer, der er omfattet af restriktive foranstaltninger, den 30. januar 2019.

                     (3)

                     Bilag I til forordning (EU) nr. 753/2011 bør derfor ændres i overensstemmelse hermed —

               VEDTAGET DENNE FORORDNING:

            Artikel 1
            Bilag I til forordning (EU) nr. 753/2011 ændres som anført i bilaget til nærværende forordning.

            Artikel 2
            Denne forordning træder i kraft på dagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 18. februar 2019.

                  På Rådets vegne

               F. MOGHERINI

                  Formand

            (1)  EUT L 199 af 2.8.2011, s. 1.

            BILAG
            Oplysningerne om de nedenfor anførte personer erstattes af følgende oplysninger:

               »42)   Jalaluddin Haqqani (alias: a) Jalaluddin Haqani, b) Jallalouddin Haqqani, c) Jallalouddine Haqani).

                  Titel: Maulavi. Grunde til opførelse på listen: minister for grænsespørgsmål under Talebanstyret. Fødselsdato: a) ca. 1942, b) ca. 1948. Fødested: a) Garda Sarayområdet, Waza Zadrandistriktet, Paktiaprovinsen, Afghanistan, b) Nekadistriktet, Paktikaprovinsen, Afghanistan. Nationalitet: afghansk. Dato for FN's opførelse på listen: 31.1.2001.

                  Andre oplysninger: Far til Sirajuddin Jallaloudine Haqqani, Nasiruddin Haqqani og Badruddin Haqqani (død). Bror til Mohammad Ibrahim Omari og Khalil Ahmed Haqqani. Han er aktiv Talebanleder. Formodes at opholde sig i grænseområdet mellem Afghanistan og Pakistan. Han var chef for Talebans shura i Miram Shah i 2008. Tilhører Zadranstammen. Undersøgelse i henhold til Sikkerhedsrådets resolution 1822 (2008) blev afsluttet den 27. juli 2010. Angiveligt død i september 2018. Internetlink til INTERPOL-UN Security Council Special Notice: https://www.interpol.int/en/notice/search/un/1427400

                  Yderligere oplysninger fra det beskrivende resumé af grundene til opførelse på listen fra sanktionskomitéen:

               Jalaluddin Haqqani har tætte forbindelser til Mohammed Omar og havde tætte forbindelser til Osama bin Laden (død). Han er far til Sirajuddin Jallaloudine Haqqani, Nasiruddin Haqqani og Badruddin Haqqani (død) og bror til Mohammad Ibrahim Omari og Khalil Ahmed Haqqani. Han er aktiv Talebanleder. Jalaluddin Haqqani var også forbindelsesleddet mellem al-Qaeda og Taleban i 2007. Han var formand for Talebans Miram Shahråd i juni 2008.
               Han var oprindelig leder af Mwalawi Hezbi Islami-partiet i Khost-, Paktika- og Paktiaprovinserne. Senere blev han medlem af Taleban og blev udnævnt til minister for grænsespørgsmål. Efter Talebanstyrets sammenbrud flygtede han sammen med Taleban- og al-Qaeda-elementer til Nordwaziristan og begyndte at omgruppere sine militser til kampen mod Afghanistans regering.
               Haqqani er blevet beskyldt for at være involveret i bombningen af den indiske ambassade i Kabul i 2008 og i attentatforsøget på præsident Karzai under en militærparade i Kabul tidligere samme år. Haqqani var også impliceret i et angreb på ministeriebygninger i Kabul i februar 2009.
               Jalaluddin Haqqani er grundlægger af Haqqaninetværket.«

               »135)   Torek Agha (alias a) Sayed Mohammed Hashan, b) Torak Agha, c) Toriq Agha, d) Toriq Agha Sayed).

                  Titel: Hajji. Adresse: Pashtunabad, Quetta, Baluchistanprovinsen, Pakistan. Fødselsdato: a) 1960, b) 1962, c) ca. 1965. Fødested: a) Kandaharprovinsen, Afghanistan, b) Pishin, Baluchistanprovinsen, Pakistan. Nationalt identifikationsnr.: Pakistansk nationalt identifikationsnr.: 5430312277059 (udstedt på svigagtigt grundlag og siden hen annulleret af de pakistanske myndigheder). Dato for FN's opførelse på listen: 2.11.2015.

                  Andre oplysninger: Central leder af Talebans militære råd og indblandet i kapitalrejsning fra donorer i Golfregionen. Foto findes i INTERPOL-UN Security Council Special Notice. Angiveligt død i november 2018. Internetlink til INTERPOL-UN Security Council Special Notice: https://www.interpol.int/en/notice/search/un/5905294

                  Yderligere oplysninger fra det beskrivende resumé af grundene til opførelse på listen fra sanktionskomitéen:

               Siden slutningen af 2014 har Torek Agha (Torek) som højtstående Talebanleder siddet i Talebans shura i Quetta, et regionalt organ, som styrer Talebans aktiviteter i det sydlige og vestlige Afghanistan og har spillet en rolle i at skaffe midler fra donorer i Golfområdet.
               Siden slutningen af 2014 har Torek været medlem af en gruppe, der er ansvarlig for Talebanledelsens strategiske planlægnings- og logistikoperationer, og har også fungeret som central leder og været medlem af Talebans militære råd og har godkendt og fremmet Talebans militære operationer. Talebans militære råd er et af tre råd på kommandoniveau og er ansvarligt for tilsynet med Talebanoperationer og godkendelsen af udnævnelse af Talebans militære ledere.
               I årenes løb har Torek været involveret i godkendelsen af mordene på en lang række afghanske embedsmænd og ældreråd. Desuden var han helt tilbage i 2012 en af fire højtstående Talebanledere, som godkendte, at et ukendt kemisk pulver blev anvendt til at myrde højtstående afghanske embedsmænd.
               Efter at have fået instrukser i midten af 2011 fra en højtstående Talebanleder om at rejse til Saudi-Arabien under ramadanen for at skaffe ekstern finansiering udvalgte Torek og en række andre medlemmer af Talebans shura i Quetta i 2012 mullaher, der skulle rejse til Saudi-Arabien og andre arabiske lande for at indsamle finansielle donationer på Talebans vegne fra både afghanske ledere og smuglere. I begyndelsen af 2012 modtog Torek en donation fra en uidentificeret arabisk donor med instrukser om at videregive pengene til Talebans skyggeprovinsguvernør for Uruzganprovinsen, Afghanistan, med henblik på mord.
               Torek indsamlede ca. 4 mio. USD til Taleban fra donorer i Golfområdet i 2010 og gav hovedparten til en anden fremtrædende leder og Talebans indsamler af finansielle midler, Gul Agha Ishakzai (Gul Agha). Beløbene og kilderne til Toreks mange overførsler til Gul Agha i 2010 af fremskaffede penge til Taleban var som følger: 1 mio. USD fra støtter i Saudi-Arabien 2 mio. USD fra donorer i Qatar, De Forenede Arabiske Emirater (UAE) og Saudi-Arabien samt 600 000 USD fra forskellige arabiske donorer fremskaffet i forbindelse med en pengeindsamlingsrejse til Qatar.
               I slutningen af 2009 var Torek i besiddelse af over 2 mio. USD fra uidentificerede donorer i Qatar og Saudi-Arabien, der var beregnet til Talebans kasserer for shuraen i Quetta. De betydelige donationer, som Torek indsamlede til Talebans shura i Quetta under ramadanen, blev opbevaret i uidentificerede pakistanske banker og var under Talebans chefkasserers kontrol.
               I midten af 2006 udpegede Torek Talebankrigere til forskellige operationelle Talebanledere. Han var en af de vigtigste forbindelser mellem Talebanledelsen og grupper af arabiske krigere, der ankom til Pakistan og Afghanistan med henblik på at bekæmpe den internationale sikkerhedsstyrke (ISAF).«


title: Rådets gennemførelsesforordning (EU) 2019/560 af 8. april 2019 om gennemførelse af forordning (EU) nr. 359/2011 om restriktive foranstaltninger over for visse personer, enheder og organer på baggrund af situationen i Iran

text:
                  9.4.2019

                  DA

                  Den Europæiske Unions Tidende

                  L 98/1

         RÅDETS GENNEMFØRELSESFORORDNING (EU) 2019/560
         af 8. april 2019
         om gennemførelse af forordning (EU) nr. 359/2011 om restriktive foranstaltninger over for visse personer, enheder og organer på baggrund af situationen i Iran
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EU) nr. 359/2011 af 12. april 2011 om restriktive foranstaltninger over for visse personer, enheder og organer på baggrund af situationen i Iran (1), særlig artikel 12, stk. 1,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:

                     (1)

                     Den 12. april 2011 vedtog Rådet forordning (EU) nr. 359/2011.

                     (2)

                     På grundlag af en gennemgang af Rådets afgørelse 2011/235/FUSP (2) har Rådet besluttet, at de restriktive foranstaltninger, der er fastsat deri, bør forlænges indtil den 13. april 2020.

                     (3)

                     Rådet har også besluttet, at oplysningerne vedrørende 51 personer og en enhed i bilag I til forordning (EU) nr. 359/2011 bør ajourføres.

                     (4)

                     Bilag I til forordning (EU) nr. 359/2011 bør derfor ændres i overensstemmelse hermed —

               VEDTAGET DENNE FORORDNING:

            Artikel 1
            Bilag I til forordning (EU) nr. 359/2011 ændres som anført i bilaget til nærværende forordning.

            Artikel 2
            Denne forordning træder i kraft på dagen for offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Luxembourg, den 8. april 2019.

                  På Rådets vegne

               F. MOGHERINI

                  Formand

            (1)  EUT L 100 af 14.4.2011, s. 1.

            (2)  Rådets afgørelse 2011/235/FUSP af 12. april 2011 om restriktive foranstaltninger over for visse personer og enheder på baggrund af situationen i Iran (EUT L 100 af 14.4.2011, s. 51).

            BILAG
            Personer

                        Navn

                        Identificerende oplysninger

                        Begrundelse

                        Opført på listen den:

                        »1.

                        AHMADI-MOQADDAM Esmail

                        Fødested: Teheran (Iran)
                        Fødselsdato: 1961

                        Tidligere seniorrådgiver vedrørende sikkerhedsanliggender for chefen for de væbnede styrkers generalstab. Chef for Irans nationale politi fra 2005 indtil begyndelsen af 2015. Også chef for det iranske IT-politi (opført på listen) fra januar 2011 indtil begyndelsen af 2015. Styrker under hans ledelse har gennemført brutale angreb mod fredelige protester og et voldeligt natligt angreb på sovesalene på Teheran Universitet den 15. juni 2009. På nuværende tidspunkt chef for Irans hovedkvarter til støtte for det yemenitiske folk.

                        12.4.2011

                        2.

                        ALLAHKARAM Hossein

                        Fødested: Najafabad (Iran)
                        Fødselsdato: 1945

                        Chef for Ansar-e Hezbollah og oberst i IRGC. Medstifter af Ansar-e Hezbollah. Denne paramilitære styrke var ansvarlig for ekstrem vold under aktioner rettet mod studerende og universiteter i 1999, 2002 og 2009.
                        Han opretholder sin fremtrædende rolle i en organisation, der er parat til at krænke borgernes menneskerettigheder, herunder fremme aggression mod kvinder på grund af deres valg af beklædning.

                        12.4.2011

                        4.

                        FAZLI Ali

                        Næstkommanderende i Basij, leder af IRGC's Seyyed al-Shohada-korps, provinsen Teheran (indtil februar 2010). Seyyed al-Shohada-korpset sørger for sikkerheden i provinsen Teheran og spillede en nøglerolle i den brutale undertrykkelse af demonstranter i 2009.

                        12.4.2011

                        7.

                        KHALILI Ali

                        IRGC-general i en fremtrædende rolle på Sarollahbasen. Han underskrev et brev, der den 26. juni 2009 blev sendt til Sundhedsministeriet, og som forbød forelæggelse af dokumenter eller lægejournaler til personer, der var blevet såret eller hospitalsindlagt under begivenhederne efter valget.

                        12.4.2011

                        8.

                        MOTLAGH Bahram Hosseini

                        Leder af hærkommando- og generalstabsakademiet (DAFOOS). Tidligere leder af the IRGC's Seyyed al-Shohada-korps, provinsen Teheran. Seyyed al-Shohada-korpset spillede en nøglerolle i organiseringen af undertrykkelsen af protesterne i 2009.

                        12.4.2011

                        10.

                        RADAN Ahmad-Reza

                        Fødested: Isfahan (Iran)
                        Fødselsdato:1963

                        Tidligere ansvarlig for de iranske retshåndhævende styrkers center for strategiske studier, et organ med forbindelse til det nationale politi. Leder af politicentret for strategiske studier, vicechef for Irans nationale politi indtil juni 2014. Som vicechef for det nationale politi fra 2008 har Radan været ansvarlig for politistyrkernes overfald og mord på samt vilkårlige anholdelser og tilbageholdelser af demonstranter. På nuværende tidspunkt øverstbefalende for IRGC med ansvar for uddannelsen af irakiske »antiterror«styrker.

                        12.4.2011

                        11.

                        RAJABZADEH Azizollah

                        Tidligere leder af Teherans katastrofeberedskabsorganisation (TDMO). Som leder af Teherans politi indtil januar 2010 var han ansvarlig for voldelige politiangreb mod demonstranter og studerende. Som øverstbefalende for de retshåndhævende styrker i Teheran og omegn var Azizollah Rajabzadeh den højest rangerende blandt de anklagede i sagen om overgreb i Kahrizakfængslet i december 2009.

                        12.4.2011

                        13.

                        TAEB Hossein

                        Fødested: Teheran
                        Fødselsdato: 1963

                        Chef for IRGC's efterretningstjeneste siden oktober 2009. Øverstbefalende for Basij indtil oktober 2009. Styrker under hans kommando har deltaget i masseoverfald, mord, fængsling og tortur over for fredelige demonstranter.

                        12.4.2011

                        14.

                        SHARIATI Seyeed Hassan

                        Rådgiver for og medlem af højesterets 28. afdeling. Leder af retsvæsenet i Mashhad indtil september 2014. Retssager under hans myndighed har været summariske og er blevet ført for lukkede døre i strid med de anklagedes grundlæggende rettigheder og på grundlag af tilståelser, der er fremkommet under pres og tortur. Henrettelseskendelser er blevet udstedt en masse, og dødsdommene er således blevet afsagt uden behørig overholdelse af retfærdige rettergangsprocedurer.

                        12.4.2011

                        15.

                        DORRI-NADJAFABADI Ghorban-Ali

                        Fødested: Najafabad (Iran)
                        Fødselsdato: 1945

                        Medlem af Ekspertrådet og repræsentant for den øverste leder i Markaziprovinsen (»Centralprovinsen«) og chef for den højeste forvaltningsdomstol. Leder af den offentlige anklagemyndighed i Iran indtil september 2009 og tidligere efterretningsminister under præsident Khatami. Som leder af den offentlige anklagemyndighed i Iran gav han ordre til og førte tilsyn med skueprocesserne efter de første demonstrationer efter valget, hvor de anklagede blev nægtet deres rettigheder og advokatbistand.

                        12.4.2011

                        16.

                        HADDAD Hassan (alias Hassan ZAREH DEHNAVI)

                        Tidligere vicesikkerhedsofficer ved Teherans Revolutionsdomstol. Tidligere dommer ved Teherans Revolutionsdomstol, afdeling 26. Han var ansvarlig for sagerne om de internerede i forbindelse med kriserne efter valget og rettede regelmæssigt trusler mod de interneredes familier for at bringe dem til tavshed. Han medvirkede til at udstede fængslingskendelser til Kahrizakfængslet i 2009. I november 2014 blev hans rolle i interneredes dødsfald officielt anerkendt af de iranske myndigheder.

                        12.4.2011

                        17.

                        SOLTANI Hodjatoleslam Seyed Mohammad

                        Leder af organisationen for islamisk propaganda i provinsen Khorasan-Razavi. Dommer ved Teherans Revolutionsdomstol indtil 2013. Retssager under hans myndighed har været summariske og er blevet ført for lukkede døre i strid med de anklagedes grundlæggende rettigheder. Henrettelseskendelser er blevet udstedt en masse, og dødsdommene er således blevet afsagt uden behørig overholdelse af retfærdige rettergangsprocedurer.

                        12.4.2011

                        18.

                        HEYDARIFAR Ali-Akbar

                        Tidligere dommer ved Teherans Revolutionsdomstol. Han deltog i retssagerne mod demonstranterne. Han blev udspurgt af domstolsmyndighederne om overgrebene i Kahrizak. Han medvirkede til at udstede fængslingskendelser med henblik på overførelse af internerede til Kahrizakfængslet i 2009. I november 2014 blev hans rolle i interneredes dødsfald officielt anerkendt af de iranske myndigheder.

                        12.4.2011

                        19.

                        JAFARI-DOLATABADI Abbas

                        Fødested: Yazd (Iran)
                        Fødselsdato: 1953

                        Offentlig anklager i Teheran siden august 2009. Dolatabadis kontor rejste tiltale mod en lang række demonstranter, herunder personer, som deltog i ashurademonstrationerne i december 2009. Han beordrede lukning af Karroubis kontor i september 2009 og anholdelse af adskillige reformpolitikere, og han nedlagde forbud mod to reformpartier i juni 2010. Hans kontor anklagede demonstranter for muharaba, dvs. fjendskab mod Gud, hvilket er forbundet med dødsstraf, og nægtede personer, der stod til dødsstraf, en retfærdig procedure. Hans kontor slog også ned på og anholdt reformtilhængere, menneskerettighedsaktivister og mediefolk som led i en bred indsats mod den politiske opposition.
                        I oktober 2018 meddelte han medierne, at fire tilbageholdte iranske miljøaktivister skulle anklages for at »så korruption på jorden«, en anklage, der medfører dødsstraf.

                        12.4.2011

                        20.

                        MOGHISSEH Mohammad (alias NASSERIAN)

                        Dommer, leder af Teherans Revolutionsdomstol, afdeling 28. Anses også for at være ansvarlig for fordømmelser af medlemmer af bahaisamfundet. Han har behandlet de sager, der blev rejst efter valget. Han har afsagt langvarige fængselsdomme efter uretfærdige retssager til samfundsaktivister, politiske aktivister og journalister og adskillige dødsdomme til demonstranter, samfundsaktivister og politiske aktivister.

                        12.4.2011

                        22.

                        MORTAZAVI Said

                        Fødested: Meybod, Yazd (Iran)
                        Fødselsdato: 1967

                        Offentlig anklager i Teheran indtil august 2009. Som offentlig anklager i Teheran udstedte han en stående ordre, der blev brugt til at fængsle hundreder af aktivister, journalister og studerende. I januar 2010 blev han efter en parlamentarisk undersøgelse holdt direkte ansvarlig for at fængsle tre fanger, som efterfølgende døde under tilbageholdelsen. Han blev suspenderet fra embedet i august 2010, efter at det iranske retsvæsen havde undersøgt hans rolle i, at de tre mænd, der var fængslet på hans ordre efter valget, var afgået ved døden. I november 2014 blev hans rolle i interneredes dødsfald officielt anerkendt af de iranske myndigheder. Han blev den 19. august 2015 frikendt af en iransk domstol for anklager i forbindelse med tortur mod tre unge mænd og disses død på tilbageholdelsescentret i Kahrizak i 2009.

                        12.4.2011

                        24.

                        MORTAZAVI Amir

                        Stedfortrædende leder af enheden for sociale anliggender og kriminalitetsforebyggelse ved retsvæsenet i provinsen Khorasan-Razavi. Viceanklager i Mashhad i hvert fald indtil 2015. Retssager under hans ledelse har været summariske og er blevet ført for lukkede døre i strid med de anklagedes grundlæggende rettigheder. Henrettelseskendelser er blevet udstedt en masse, og dødsdommene er således blevet afsagt uden behørig overholdelse af retfærdige rettergangsprocedurer.

                        12.4.2011

                        25.

                        SALAVATI Abdolghassem

                        Dommer, leder af Teherans Revolutionsdomstol, afdeling 15. Dommer ved Teherans domstol. Ansvarlig for retssagerne efter valget og den dommer, der ledede skueprocesserne i sommeren 2009, hvor han dødsdømte to monarkister, der deltog i skueprocesserne. Han har idømt over hundrede politiske fanger, menneskerettighedsaktivister og demonstranter langvarige fængselsstraffe.
                        I 2018 viste rapporter, at han fortsatte med at afsige lignende domme uden behørig overholdelse af retfærdige rettergangsprocedurer.

                        12.4.2011

                        28.

                        YASAGHI Ali-Akbar

                        Dommer ved højesteret, leder af 44. afdeling. Administrerende vicedirektør for Setad-e Dieh-fonden. Retspræsident ved Teherans Revolutionsdomstol (2001-2011). Retssager under hans myndighed har været summariske og er blevet ført for lukkede døre i strid med de anklagedes grundlæggende rettigheder. Henrettelseskendelser er blevet udstedt en masse (op til 550 mellem sommeren 2009 og sommeren 2011), og dødsdommene er således blevet afsagt uden behørig overholdelse af retfærdige rettergangsprocedurer.

                        12.4.2011

                        30.

                        ESMAILI Gholam-Hossein

                        Leder af domstolene i Teheran. Tidligere leder af Irans fængselsorganisation. Som sådan var han medansvarlig for massefængslingen af politiske demonstranter og mørklægningen af de overgreb, der skete i fængselssystemet.

                        12.4.2011

                        31.

                        SEDAQAT Farajollah

                        Assisterende sekretær i den centrale fængselsadministration i Teheran. Leder af Evinfængslet i Teheran indtil oktober 2010, en periode, hvor der blev anvendt tortur. Han var fængselsbetjent og anvendte ved talrige lejligheder trusler og pres over for de indsatte.

                        12.4.2011

                        32.

                        ZANJIREI Mohammad-Ali

                        Som seniorrådgiver for lederen og stedfortrædende leder af det iranske fængselsvæsen var han ansvarlig for alvorlige krænkelser af de indsattes menneskerettigheder. Administrerede et system, hvor indsatte var udsat for overgreb, tortur og umenneskelig/vanærende behandling og var indkvarteret under meget ringe forhold.

                        12.4.2011

                        33.

                        ABBASZADEH-MESHKINI Mahmoud

                        Rådgiver for Irans høje råd for menneskerettigheder. Tidligere sekretær for det høje råd for menneskerettigheder. Tidligere guvernør i Ilamprovinsen. Indenrigsministeriets tidligere politiske direktør. Han var som chef for Artikel 10-Udvalget vedrørende Loven om Politiske Partiers og Gruppers Aktiviteter ansvarlig for at give tilladelse til demonstrationer og andre offentlige begivenheder og for at registrere politiske partier.
                        I 2010 suspenderede han de aktiviteter, som to politiske reformpartier, der er knyttet til Mousavi — Islamic Iran Participation Front og Islamic Revolution Mujahedeen Organisation — udfoldede. Han har siden 2009 konsekvent og konstant forbudt alle ikkestatslige forsamlinger og dermed nægtet den forfatningsmæssige ret til at protestere, hvilket har ført til mange anholdelser af fredelige demonstranter i strid med forsamlingsfriheden.
                        I 2009 nægtede han også at give oppositionen tilladelse til at afholde en mindehøjtidelighed for de mennesker, der blev dræbt under protesterne i forbindelse med præsidentvalget.

                        10.10.2011

                        35.

                        AKHARIAN Hassan

                        Inspektør for afdeling 1 i Radjaishahrfængslet i Karadj indtil juli 2010. Flere tidligere fanger har berettet om hans anvendelse af tortur og om ordrer, som han gav for at hindre fangerne i at modtage lægehjælp. Ifølge en skriftlig beretning fra en fange i Radjaishahrfængslet slog alle fængselsbetjentene ham brutalt med Akharians fulde vidende. Der findes desuden mindst én beretning om en fange, som blev mishandlet og døde, nemlig Mohsen Beikvand, mens Akharian var inspektør. Beikvand døde i september 2010. Andre fanger hævder på en troværdig måde, at han blev slået ihjel efter instruks fra Hassan Akharian.

                        10.10.2011

                        36.

                        AVAEE Seyyed Ali-Reza (alias AVAEE Seyyed Alireza)

                        Justitsminister. Tidligere direktør for kontoret for særlige undersøgelser. Indtil juli 2016 viceindenrigsminister og leder af det offentlige register. Rådgiver for disciplinærdomstolen for dommere siden april 2014. Tidligere præsident for domstolene i Teheran. Han har som præsident for domstolene i Teheran været ansvarlig for krænkelser af menneskerettighederne, vilkårlige anholdelser, undertrykkelse af fangers rettigheder og et højt antal henrettelser.

                        10.10.2011

                        37.

                        BANESHI Jaber

                        Leder af afdeling 22 i Shiraz' Appelret fra november 2011. Anklager i Shiraz indtil oktober 2011. Var anklager under bombesagen i Shiraz i 2008, som regimet anvendte til at dømme andre personer uden tilknytning hertil til døden. Han har idømt dødsstraffe og andre strenge straffe til mindretal og derved bl.a. krænket deres ret til en retfærdig rettergang og til beskyttelse mod vilkårlig tilbageholdelse.

                        10.10.2011

                        38.

                        FIRUZABADI Maj-Gen Dr Seyyed Hasan (alias: FIRUZABADI Maj-Gen Dr Seyed Hassan; FIROUZABADI Maj-Gen Dr Seyyed Hasan; FIRUZABADI Maj-Gen Dr Seyed Hassan)

                        Fødested: Mashad
                        Fødselsdato: 3.2.1951

                        Som stabschef for Irans væbnede styrker (1989-2016) var han den øverste militære befalingsmand, der var ansvarlig for ledelsen af alle militære divisioner og politikker, herunder Den Islamiske Revolutionsgarde (IRGC) og politiet. I 2009 gennemførte styrker under hans formelle kommandovej en brutal undertrykkelse af fredelige demonstranter og massetilbageholdelser.
                        Desuden medlem af det øverste nationale sikkerhedsråd (SNSC) og Mæglernes Råd.

                        10.10.2011

                        39.

                        GANJI Mostafa Barzegar

                        Offentlig anklager i Qom (2008-2017), nu leder af generaldirektoratet for fængsler. Han var ansvarlig for vilkårlig tilbageholdelse og mishandling af dusinvis af lovovertrædere i Qom. Han var medskyldig i alvorlige krænkelser af retten til en retfærdig rettergang ved at bidrage til overdreven og stigende anvendelse af dødsstraf og en markant forøgelse af antallet af henrettelser i 2009/2010.

                        10.10.2011

                        40.

                        HABIBI Mohammad Reza

                        Leder af Justitsministeriets kontor i Yazd. Isfahans tidligere viceanklager. Medvirker i retssager, hvor de tiltalte nægtes en retfærdig rettergang — såsom Abdollah Fathi, der blev henrettet i maj 2011, efter at hans ret til at blive hørt og spørgsmålene vedrørende hans psykiske sundhed blev ignoreret af Habibi i retssagen mod ham i marts 2010. Han var derfor medskyldig i en alvorlig krænkelse af retten til en retfærdig rettergang, hvilket bidrog til en markant stigning i antallet af henrettelser i 2011.

                        10.10.2011

                        41.

                        HEJAZI Mohammad

                        Fødested: Isfahan/Ispahan
                        Fødselsdato: 1956

                        Som IRGC-general har han spillet en hovedrolle i forbindelse med intimidering af og trusler mod Irans »fjender«. Som tidligere chef for IRGC's Sarollahkorps i Teheran og tidligere chef for Basijstyrkerne spillede han en central rolle i forbindelse med overgrebene på demonstranter efter valget i 2009.

                        10.10.2011

                        43

                        JAVANI Yadollah

                        Politisk leder af IRGC. Han gjorde utallige forsøg på at undertrykke ytringsfrihed og fri debat gennem sine offentlige erklæringer, der støttede anholdelse af og idømmelse af straf til demonstranter og anderledestænkende. Han var en af de første højtstående embedsmænd, der i 2009 krævede, at Moussavi, Karroubi og Khatami blev anholdt. Han støttede brugen af teknikker, der krænker retten til en retfærdig rettergang, herunder offentlige tilståelser, og han har offentliggjort indhold af forhør inden rettergang. Bevismateriale viser også, at han har accepteret brugen af vold over for demonstranter, og som fuldgyldigt medlem af IRGC har han højst sandsynligt været klar over brugen af meget barske forhørsmetoder for at fremtvinge tilståelser.

                        10.10.2011

                        44.

                        JAZAYERI Massoud

                        Vicestabschef for Irans forenede væbnede styrker med ansvar for kulturelle anliggender (alias statsforsvarets pr-hovedkvarter). Han medvirkede som vicestabschef aktivt til undertrykkelse af protester i 2009. I et interview i Kayhan advarede han om, at mange af de protesterende i og uden for Iran er blevet identificeret og vil komme under behandling på rette tidspunkt. Han har åbent opfordret til undertrykkelse af udenlandske massemediers kontorer og den iranske opposition. I 2010 anmodede han regeringen om at vedtage strengere love over for iranere, der samarbejder med udenlandske medier.

                        10.10.2011

                        45.

                        JOKAR Mohammad Saleh

                        Deputeret for parlamentariske anliggender for Revolutionsgarden. Fra 2011 til 2016 parlamentsdeputeret for Yazdprovinsen og medlem af det parlamentariske udvalg for national sikkerhed og udenrigspolitik. Tidligere øverstbefalende for de studerendes Basijstyrker.
                        I denne rolle var han aktivt involveret i undertrykkelsen af protester og indoktrinering af børn og unge med henblik på at fortsætte undertrykkelsen af ytringsfrihed og meningsforskelle. Som medlem af det parlamentariske udvalg for national sikkerhed og udenrigspolitik støttede han offentligt undertrykkelsen af oppositionen til regeringen.

                        10.10.2011

                        46.

                        KAMALIAN Behrouz (alias: Hackers Brain, Behrooz_Ice)

                        Fødested: Teheran
                        Fødselsdato: 1983

                        Leder af cybergruppen »Ashiyaneh«, der er knyttet til det iranske styre. »Ashiyaneh« Digital Security, der er grundlagt af Behrouz Kamalian, er ansvarlig for intensive cyberindgreb mod både indenlandske modstandere og reformister og udenlandske institutioner. Kamalians Ashiyaneh-organisations arbejde har støttet styrets hårde kurs mod oppositionen, der har omfattet utallige alvorlige krænkelser af menneskerettighederne.

                        10.10.2011

                        49.

                        MALEKI Mojtaba

                        Vicekontorchef i Justitsministeriet i provinsen Khorasan-Razavi. Tidligere anklager i Kermanshah. Har spillet en rolle i forbindelse med det høje antal af dødsdomme, der afsiges i Iran, herunder i retssagerne mod syv fanger dømt for narkotikahandel, som blev hængt den samme dag den 3. januar 2010 i centralfængslet i Kermanshah.

                        10.10.2011

                        50.

                        OMIDI Mehrdad (alias: Reza; OMIDI Reza)

                        Chef for politiafdeling VI, efterforskningsafdelingen. Tidligere leder af det iranske politis efterretningstjeneste. Tidligere leder af det iranske politis enhed for IT-kriminalitet. Han var ansvarlig for tusindvis af efterforskninger i forbindelse med og tiltaler mod reformister og politiske modstandere, der bruger internettet. Han var dermed ansvarlig for alvorlige krænkelser af menneskerettighederne gennem undertrykkelse af personer, der tager til orde til forsvar for deres legitime rettigheder, herunder ytringsfriheden, under og efter den »Grønne Bevægelse« i 2009.

                        10.10.2011

                        51.

                        SALARKIA Mahmoud

                        Tidligere direktør for Teherans fodboldklub »Persepolis«

                        Tidligere leder af Benzin- og Transportkommissionen i Teheran by. Teherans offentlige viceanklager for fængselsanliggender under aktionerne i 2009. Som Teherans offentlige viceanklager for fængselsanliggender var han direkte ansvarlig for mange af arrestordrerne mod uskyldige, fredelige demonstranter og aktivister. Mange rapporter fra menneskerettighedsforkæmpere viser, at stort set alle de anholdte på hans ordre sad i enecelle uden adgang til deres advokat eller familie og uden tiltale, af forskellig varighed, ofte under forhold, som svarer til tvungen forsvinding. Ofte blev deres familier ikke underrettet om anholdelsen.

                        10.10.2011

                        52.

                        KHODAEI SOURI Hojatollah

                        Fødested: Selseleh (Iran)
                        Fødselsdato: 1964

                        Medlem af komitéen for national sikkerhed og udenrigspolitik. Parlamentsdeputeret for Lorestanprovinsen. Medlem af Parlamentets Kommission for Udenrigs- og Sikkerhedspolitik. Leder af Evinfængslet indtil 2012. Tortur var almindeligt i Evinfængslet, mens Souri var leder. I afdeling 209 blev mange aktivister holdt indespærret på grund af deres fredelige aktiviteter i opposition til den siddende regering.

                        10.10.2011

                        54.

                        TAMADDON Morteza (alias TAMADON Morteza)

                        Fødested: Shahr Kord-Isfahan
                        Fødselsdato: 1959

                        Tidligere chef for Teheranprovinsens offentlige sikkerhedsråd. IRGC's tidligere generalguvernør for Teheranprovinsen. I sin egenskab af guvernør og chef for Teheranprovinsens offentlige sikkerhedsråd havde han det overordnede ansvar for alle de undertrykkelsesaktiviteter, der udføres af IRGC i Teheranprovinsen, herunder indgrebene over for de politiske protester siden juni 2009. På nuværende tidspunkt bestyrelsesmedlem på Khajeh Nasireddin Tusi University of Technology.

                        10.10.2011

                        55.

                        ZEBHI Hossein

                        Første stedfortrædende rådgiver for domstolene og dommer ved højesteret. Irans offentlige viceanklager (2007-2015). I denne rolle var han ansvarlig for retssager, som blev anlagt efter protesterne efter valget i 2009 og gennemført i strid med menneskerettighederne. Også i denne rolle har han accepteret urimelige straffe for narkotikakriminalitet.

                        10.10.2011

                        56.

                        BAHRAMI Mohammad-Kazem

                        Leder af forvaltningsdomstolen. Han var medvirkende til undertrykkelsen af fredelige demonstranter i 2009 som chef for de væbnede styrkers retsvæsen.

                        10.10.2011

                        57.

                        HAJMOHAM-MADI Aziz

                        Dommer ved Teheranprovinsens straffedomstol. Han var involveret i flere retssager mod demonstranter, navnlig den mod Abdol-Reza Ghanbari, en lærer, der blev anholdt i januar 2010 og dømt til døden for sine politiske aktiviteter.

                        10.10.2011

                        58.

                        BAGHERI Mohammad-Bagher

                        Næstformand for Sydkhorasanprovinsens retsforvaltning med ansvar for kriminalitetsforebyggelse. Ud over hvad han i juni 2011 har vedgået, nemlig 140 henrettelser mellem marts 2010 og marts 2011, skal der hemmeligt have fundet omkring hundrede andre henrettelser sted i samme periode i Sydkhorasanprovinsen, uden at hverken familierne eller advokaterne blev underrettet om det. Han var derfor medskyldig i en alvorlig krænkelse af retten til en retfærdig rettergang, hvilket bidrog til et højt antal dødsstraffe.

                        10.10.2011

                        60.

                        HOSSEINI Dr. Mohammad (alias: HOSSEYNI, Dr Seyyed Mohammad; Seyed, Sayyed og Sayyid)

                        Fødested: Rafsanjan, Kerman
                        Fødselsdato: 1961

                        Rådgiver for tidligere præsident Mahmoud Ahmadinejad og talsmand for den kompromisløse politiske gruppering YEKTA. Minister for kultur og islamisk vejledning (2009-2013). Han var tidligere i IRGC og var medvirkende i undertrykkelsen af journalister.

                        10.10.2011

                        64.

                        KAZEMI Toraj

                        Chef for IT-politiet, som EU har opført på listen. Som sådan har han varslet en kampagne til rekruttering af statslige hackere med henblik på at opnå større kontrol med oplysninger på internettet og genere »skadelige« websteder.

                        23.3.2012

                        65.

                        LARIJANI Sadeq

                        Fødested: Najaf (Irak)
                        Fødselsdato: 1960 eller august 1961

                        Udnævnt til chef for Mæglernes Råd den 29. december 2018. Chef for retsvæsenet fra 2009. Chefen for retsvæsenet skal give sit samtykke til og underskrive hver straf for qisas (gengældelse), hodoud (forbrydelse mod gud) og ta'zirat (forbrydelse mod staten). Disse omfatter dødsstraf, piskning og amputation. Han har i denne forbindelse overtrådt internationale standarder og personligt underskrevet talrige dødsdomme, herunder stening, henrettelser ved hængning, henrettelse af mindreårige og offentlige henrettelser, hvor fanger eksempelvis er blevet hængt fra broer foran tusindvis af forsamlede mennesker. Han har derfor bidraget til et højt antal henrettelser. Han har også tilladt idømmelse af fysisk afstraffelse, f.eks. amputationer og drypning af syre i øjnene på den dømte. Siden Sadeq Larijani tiltrådte sit embede, er antallet af vilkårlige anholdelser af politiske fanger, menneskerettighedsforkæmpere og minoriteter steget markant. Sadeq Larijani bærer også ansvaret for den systemiske mangel på respekt for retten til en retfærdig rettergang i de iranske retsprocedurer.

                        23.3.2012

                        69.

                        MORTAZAVI Seyyed Solat

                        Fødested: Farsan, Tchar Mahal-o-Bakhtiari (syd) — (Iran)
                        Fødselsdato: 1967

                        Tidligere borgmester i Irans næststørste by, Mashad, hvor der jævnligt gennemføres offentlige henrettelser. Tidligere viceindenrigsminister for politiske anliggender, udnævnt i 2009. I denne egenskab var han ansvarlig for at lede undertrykkelsen af personer, som krævede deres legitime rettigheder, herunder ytringsfrihed. Blev senere udnævnt som leder af Irans valgkomité for parlamentsvalget i 2012 og præsidentvalget i 2013.

                        23.3.2012

                        73.

                        FARHRADI Ali

                        Vicechef for inspektoratet for retlige anliggender og offentlig kontrol under Justitsministeriet i Teheran. Tidligere anklager i Karaj. Ansvarlig for grove krænkelser af menneskerettighederne, herunder gennemførelse af retssager, hvor der blev idømt dødsstraf. Der blev gennemført et stort antal henrettelser i Karajregionen i hans tid som anklager.

                        23.3.2012

                        79.

                        RASHIDI AGHDAM Ali Ashraf (alias Ali Ashraf Rostami Aghdam)

                        Tidligere leder af Evinfængslet, udnævnt medio 2012. Siden hans udnævnelse er forholdene i fængslet forværret, og der er beretninger om øget mishandling af fangerne. I oktober 2012 gik ni kvindelige fanger i sultestrejke i protest mod krænkelsen af deres rettigheder og den voldelige behandling fra fængselspersonalets side.

                        12.3.2013

                        83.

                        JAFARI Asadollah

                        Som anklager i Mazandaranprovinsen har Jafari anbefalet idømmelse af dødsstraf i sager, hvor han har været anklager, hvilket har ført til mange henrettelser, herunder offentlige henrettelser og under omstændigheder, hvor idømmelse af dødsstraf er i strid med internationale menneskerettigheder, bl.a. ved at være en uforholdsmæssig hård og overdreven straf. Jafari har også været ansvarlig for ulovlig anholdelse af bahaiere og krænkelse af deres rettighederne, fra første anholdelse til at holde dem i isolation i efterretningstjenestens fængsel.

                        12.3.2013

                        85.

                        HAMLBAR Rahim

                        Dommer ved afdeling 1 i Tabriz' Revolutionsdomstol. Ansvarlig for hårde domme mod medlemmer af det azeriske etniske mindretal og fagforeningsaktivister, hvor han har anklaget dem for spionage, handlinger til skade for den nationale sikkerhed, propaganda mod det iranske regime og fornærmelse af den iranske leder. En højt profileret sag vedrørte 20 frivillige hjælpearbejdere (efter et jordskælv i Iran i august 2012), som han idømte fængselsstraffe for at have forsøgt at hjælpe ofrene for jordskælvet. Retten fandt hjælpearbejderne skyldige i »medvirken til forsamling og sammensværgelse med henblik på at begå forbrydelser rettet mod den nationale sikkerhed«.

                        12.3.2013«

                  Enheder

                        Navn

                        Identificerende oplysninger

                        Begrundelse

                        Opført på listen den:

                        »1.

                        IT-politi

                        Adresse: Teheran, iransk websted http://www.cyberpolice.ir

                        Det iranske IT-politi, der blev oprettet i januar 2011, er en enhed under Den Islamiske Republik Irans politikorps, som siden oprettelsen og indtil begyndelsen af 2015 blev ledet af Esmail Ahmadi-Moqaddam (opført på listen). Ahmadi-Moqaddam understregede, at IT-politiet ville slå ned på kontrarevolutionære grupper og grupper af dissidenter, som har brugt internetbaserede sociale netværk i 2009 til at fremkalde protester mod genvalget af præsident Mahmoud Ahmadinejad. I januar 2012 udstedte IT-politiet nye retningslinjer for internetcaféer, der krævede, at brugerne skulle afgive personoplysninger, som caféejerne skulle opbevare i seks måneder, samt en oversigt over, hvilke websteder de havde besøgt. Ifølge bestemmelserne skulle caféejerne også installere interne TV-overvågningskameraer og opbevare optagelserne i seks måneder. Disse nye bestemmelser kan føre til etablering af en logbog, som myndighederne kan bruge til at spore aktivister eller andre, som anses for at være en trussel mod den nationale sikkerhed.
                        I juni 2012 rapporterede de iranske medier, at IT-politiet ville slå ind på en hård kurs over for virtuelle private netværk (VPN). Den 30. oktober 2012 arresterede IT-politiet uden arrestordre bloggeren Sattar Beheshti for »handlinger rettet mod den nationale sikkerhed på sociale netværk og Facebook«. Beheshti havde kritiseret den iranske regering i sin blog. Beheshti blev fundet død i sin fængselscelle den 3. november 2012, og det menes, at han blev tortureret til døde af IT-politimyndighederne.

                        12.3.2013«